538 करोड़ रुपए की बैंक धोखाधड़ी का मामला, केनरा बैंक की शिकायत पर कार्रवाई
CBI Raids 7 Locations Including Jet Airways Founder Narender Goyal's Mumbai Office in Bank Fraud Case बैंक धोखाधड़ी मामले में CBI ने शुक्रवार को जेट एयरवेज (इंडिया) लिमिटेड के फाउंडर नरेश गोयल के मुंबई स्थित ऑफिस सहित 7 ठिकानों की तलाशी ली
बैंक धोखाधड़ी मामले में CBI ने शुक्रवार को जेट एयरवेज (इंडिया) लिमिटेड के फाउंडर नरेश गोयल के मुंबई स्थित ऑफिस सहित 7 ठिकानों की तलाशी ली। दरअसल, केनरा बैंक ने 538 करोड़ रुपए की बैंक धोखाधड़ी का नया केस दर्ज कराया है। इसी पर यह कार्रवाई की गई। मामले में नरेश गोयल की पत्नी अनिता और कुछ अन्य लोग भी आरोपी हैं।
CBI अधिकारियों ने कहा, 'गोयल पर पैसे की हेराफेरी और दूसरी अनियमितताओं से जुड़े आरोप हैं। CBI ने नरेश गोयल, उनकी पत्नी अनीता गोयल और एयरलाइन के पूर्व निदेशक गौरांग आनंद शेट्टी के आवासों और कार्यालयों पर छापेमार कार्रवाई की।'
अप्रैल 2019 से बंद है जेट एयरवेज
जेट एयरवेज एक समय भारत की सबसे बड़ी प्राइवेट एयरलाइंस में से एक थी और एयरलाइन को साउथ एशियन नेशन की सबसे बड़ी प्राइवेट एयरलाइन का दर्जा हासिल था। लेकिन, कर्ज में दबे होने के कारण जेट एयरवेज 17 अप्रैल 2019 में ग्राउंडेड हो गई थी। इसके बाद जून 2021 में एयरवेज को नेशनल कंपनी लॉ ट्रिब्यूनल (NCLT) के बैंकरप्सी रिजॉल्यूशन प्रोसेस के तहत जालान​​​-​कालरॉक (Jalan-Kalrock) कंसोर्टियम ने बोली जीतने के बाद अपने कब्जे में ले लिया था।
ये कंसोर्टियम मुरारी लाल जालान और कालरॉक कैपिटल की जॉइंट कंपनी है। जालान एक दुबई बेस्ड इंडियन ओरिजिन बिजनेसमैन हैं। वहीं कालरॉक कैपिटल मैनेजमेंट लिमिटेड फाइनेंशियल एडवाइजरी और अल्टरनेटिव एसेट मैनेजमेंट के क्षेत्र में काम करने वाली लंदन बेस्ड ग्लोबल फर्म है। इसके फाउंडर फ्लोरियन फ्रेच है।
नरेश गोयल ने की थी जेट एयरवेज की शुरुआत
1990 के दशक की शुरुआत में टिकटिंग एजेंट से एंटरप्रेन्योर बने नरेश गोयल ने जेट एयरवेज की शुरुआत कर लोगों को एयर इंडिया का अल्टरनेटिव दिया था। एक वक्त में जेट के पास कुल 120 प्लेन थे। 'दि ज्वॉय ऑफ फ्लाइंग' टैग लाइन के साथ ऑपरेशन करने वाली कंपनी जब पीक पर थी तो हर रोज 650 फ्लाइट्स का ऑपरेशन करती थी। जब कंपनी बंद हुई तो उसके पास केवल 16 प्लेन रह गए थे। मार्च 2019 तक कंपनी का घाटा 5,535.75 करोड़ रुपए का हो चुका था।